મુંબઈ , 25 જાન્યુઆરી : બૉલીવુડમાં છેલ્લા કેટલાંક વર્ષોથી રીમેક ફિલ્મોની બોલબાલા છે . બૉલીવુડના ઘણા બધા દિગ્દર્શકો જૂની ફિલ્મોની રીમેક બનાવી રહ્યાં છે કે જેથી જૂની ફિલ્મોના નામનો નવી રીમેકને ફાયદો થાય . પરંતુ બહુ ઓછા લોકોને ખબર હશે કે બૉલીવુડમાં જૂની કે અન્ય ભાષાઓની ફિલ્મોની રીમેક બનાવવાનો સિલસિલો દબંગ સલમાન ખાને શરૂ કર્યો હતો . સલમાન અત્યાર સુધી ડઝનબંધ ફિલ્મોની રીમેક ફિલ્મો કરી ચુક્યાં છે અને ગઈકાલે રિલીઝ થયેલી જય હો પણ આ જ શ્રેણી હેઠળ આવે છે . જય હો સામે એક તરફ ધૂમ 3 , ક્રિશ 3 અને ચેન્નઈ એક્સપ્રેસ જેવી ફિલ્મોના રેકૉર્ડ્સ તોડવાનું દબાણ છે , તો બીજી બાજુ જય હોની સફળતા દ્વારા રીમેકની બાબતમાં સલમાન ખાનની રાજાશાહીની પરીક્ષા પણ થશે . સલમાન ખાનની અત્યાર સુધીની મોટાભાગની રીમેક ફિલ્મો સફળ રહી છે અને ફૅન્સને અપેક્ષા છે જ કે જય હો પણ મોટા - મોટા રેકૉર્ડ્સ બનાવશે . ફિલ્મે જે રીતે પહેલા જ દિવસે 20 કરોડની કમાણી કરી છે , તેનાથી લોકોની આશાઓ સફળ થઈ શકે છે . અહીં એ યાદ અપાવવની જરૂર નથી કે સલમાન ખાનની જય હો ફિલ્મ તેલુગુ ફિલ્મ સ્ટાલિનની રીમેક છે . સલમાન ખાનની પ્રથમ રીમેક ફિલ્મ લવ હતી કે જે તેલુગુ ફિલ્મ પ્રેમની રીમેક હતી . લવથી શરૂ થયેલી સલમાનની રીમેક ફિલ્મોની સફર જય હો બાદ કિક સુધી પણ જળવાઈ રહેવાની છે અને અફવાઓ તો એવી છે કે સલમાન કિક પછી પણ અનેક એવી ફિલ્મોની રીમેક ફિલ્મોમાં કામ કરવાનો ઇરાદો ધરાવે છે . આવો તસવીરો વડે બતાવીએ સલમાનની રીમેક ફિલ્મોની સફર .